Sannieshof-plaasaanval: Vonnis verwelkomBC en Marlette Greyling. Foto: Verskaf Zacharia Nyalimathe (34) is Dinsdag in die hooggeregshof in Noordwes tot lewenslange tronkstraf gevonnis vir die moord op BC Greyling (59). Greyling, sy vrou, Marlette, en sy ma, Magdaleen Greyling, is in Mei verlede jaar in hul huis op hul plaas naby Sannieshof oorrompel. BC is in die bors geskiet en is op die toneel dood. Marlette is tydens die voorval in haar regterblad geskiet. Die koeël is links bó haar buik uit en het een van haar longe skrams gemis. Nyalimathe is tot ’n bykomende 68 jaar tronkstraf gevonnis op die ander aanklagte. Lt.genl. Baile Motswenyane, provinsiale polisiekommissaris, het die vonnis verwelkom. Sy het ook die ondersoekspan geloof. Nyalimathe is verlede week skuldig bevind op tien aanklagte waaronder moord, poging tot moord en talle aanklagtes onder die vuurwapenwet. Nyalimathe se vonnisoplegging kom nadat France Kubone (27), Tebogo Mogolotsane (29) en Joseph Zakenya (33) vroeër vanjaar aan dieselfde aanklagte skuldig bevind is. Hulle is elk tot 76 jaar tronkstraf gevonnis. Die vyfde verdagte is ŉ staatsgetuie en die sesde verdagte is op vrye voet. Die beskuldigdes is kort na die voorval in hegtenis geneem. Hulle het met juweliersware, selfone, ’n rekenaar, ’n skootrekenaar, vuurwapens en ’n Toyota Hilux van die toneel gevlug. Die bakkie is later verlate naby Ottosdal opgespoor. Van die gesteelde items is in die beskuldigdes se besit gevind tydens hul inhegtenisneming. Die Greyling-egpaar het drie seuns, Gerhard, Marius en Christo.